| "Marilyn"Juice Leskinen & Coitus Int |
| --- |
| Singlen "Marilyn" kansikuva |
| Singlen tiedot |
|  Albumilta | *–* |
|  B-puoli | "Einarin polkupyörä" |
|  Äänitetty  | 1974 |
|  Julkaistu | 1974 |
|  Tuottaja(t) | Måns Groundstroem |
|  Kesto | 02.37 |
|  Levy-yhtiö | Love Records |
| Listasijoitukset |
| 1. (elo-lokakuu 1974) |
| Juice Leskisen muut singlet |
|  | "Marilyn"1974 | "Jyrki boy"1974 |

**Marilyn** on Juice Leskisen säveltämä ja sanoittama kappale, joka julkaistiin singlenä vuonna 1974. Kappale oli Leskisen ensimmäinen hitti, ja se on yhä hänen tunnetuimpia kappaleitaan. Tekstin minäkertoja muistelee nuoruuttaan ja ihastustaan Marilyn Monroeen, ja kertosäe kuuluu: *Marilyn Marilyn* / *Milloin riisut jumpperin* / *Marilyn Marilyn* / *Tuon ajan saanko koskaan takaisin.*

Taustaa
-------

Juice Leskinen on kertonut kirjoittaneensa kappaleen syksyllä 1973, kun hän työskenteli Tampereen kaupungin liikennelaskijana. Marilyn Monroe oli silloin ajankohtainen, sillä Norman Mailer oli juuri kirjoittanut hänestä kiistellyn elämäkerran. Vaikka kappale kertookin nuoren pojan märistä unista, Juice on sanonut ettei Marilyn ollut hänelle mikään seksiobjekti, koska oli samanikäinen kuin hänen äitinsä. Juice kaavaili ensin Rauli Badding Somerjokea kappaleen esittäjäksi. Ensimmäiseksi omaksi singlekseen hän oli ajatellut versiota Dr. Hook & The Medicine Show'n hitistä *The Cover of the Rolling Stone*. "Marilyn"-kappaleen teksti poikkeaa selvästi aikansa iskelmänikkareiden tyylistä. Se oli todennäköisesti ensimmäinen suomalainen äänite, jossa mainittiin sana "onanoida".

Julkaisut
---------

"Marilyn" oli Coitus Int -yhtyeen ensimmäisen singlen a-puoli; b-puolella oli "Einarin polkupyörä". Singlen kustansi levy-yhtiö Love Records, ja se äänitettiin Finnvoxin studiolla Helsingin Pitäjänmäessä. Tuottaja oli Måns Groundstroem. Singlellä "Marilynin" soittivat Juice Leskinen (laulu ja basso), Pena Penninkilampi (taustalaulu), Mikko Alatalo (akustinen kitara ja taustalaulu), Max Möller (sähkökitara), Eetu Tuominen (akustinen kitara ja taustalaulu) ja Hessu Jokela (rummut). "Marilyn" oli Suomen singlelistan ykkösenä elokuusta lokakuuhun 1974, minkä jälkeen sen tilalle tuli yhtyeen seuraava single "Jyrki boy".

Vuonna 1983 Leskinen levytti kappaleesta myös englanninkielisen version, joka julkaistiin vuonna 1983 mini-lp:llä *Deep Sea Diver*, ja lisäksi suomeksi laulu ilmestyi live-levyllä *Kuopio-Iisalmi-Nivala*. Vuonna 1999 "Marilynista" tehtiin a cappella-versio, johon soolon lauloi Juice ja taustan kamarikuoro Stemman johtaja Matti Apajalahti ja Markku Häkkinen. Se ilmestyi albumilla *Stemma: Risainen elämä - Juice Leskisen lauluja a cappella*. Vuonna 2008 tehdyllä tribuuttialbumilla *Ajan hengessä* "Marilynin" laulaa Jope Ruonansuu. Kappale on julkaistu useilla eri kokoelmalevyillä.

"Marilyn" kuullaan myös elokuvassa *Helmiä ja sikoja* (2003), jossa sen esittää Niilo Syväoja.

"Marilyn"Äänitiedostojen kuunteluohjeet

Lähteet
-------

1. 1 2 3  *Juice Leskinen. Syksyn sävel. Kaikki singlet 1974-2004*. CD-boksin liite. Johanna Kustannus, 2007.
2. ↑  Jussi Niemi: Jussi & The Boysin singlen *Kanteen Suosikin* arvostelu.  *Soundi*, 1975, 1. vsk, nro 4, s. 7. Tampere:  T:mi Soundi.
3. ↑  Bruun, Seppo ym.: *Jee jee jee: Suomalaisen rockin historia*, s. 212, 217. Perustuu Radiomafian sarjaan Jee jee jee. Helsinki: WSOY, 1998 (5. painos 2002). ISBN 951-0-22503-7.
4. ↑  Nyman, Jake (toim.): *Suomi soi 4: Suuri suomalainen listakirja*. Tammi, 2005. ISBN 951-31-2503-3.
5. ↑  Ajan hengessä Edel.fi.  Arkistoitu 2.12.2008. Viitattu 3.6.2010.
6. ↑  Hakutulos kappaleelle Marilyn Suomen äänitearkisto. Viitattu 3.6.2010. [vanhentunut linkki]
7. ↑  Elonet *elonet.fi*. Viitattu 9.2.2011.